Na temelju članaka 58. i 118. Zakona o odgoju i obrazovanju u osnovnoj i srednjoj školi ( Narodne novine, 87/08, 86/ 09, 92/10, 105/10, 90/11, 16/12, 94/13, 152/14, 07/17, 68/18, 98/19, 64/20, 151/22, 155/23, 156/23) i članaka 27. i 29. Statuta Osnovne škole Josipa Račića, nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 04.10.2024. godine donio je:

### **IZMJENE KUĆNOG REDA**

**Članak 1.**

U Kućnom redu Osnovne škole Josipa Račića od 09.03.2023. godine (KLASA: 011-03/23-02/1; URBROJ: 251-191-03-23-1) u članku 13. stavku 1. podstavci 12. i 13. mijenjaju se i glase:

„- korištenje mobitela, pametnih satova te drugih srodnih uređaja svim učenicima,

 - fotografiranje i snimanje (mobitelom, kamerom, tabletom ili drugim srodnim uređajem) drugih učenika, učitelja, ostalih djelatnika te reprodukcija s istih uređaja osim u slučaju dozvole ravnateljaškole“.

**Članak 2.**

Članak 23. mijenja se i glasi:

“Ovim člankom uređuje se korištenje mobitela, pametnih satova te drugih srodnih uređaja.

Tijekom boravka u Školi učenicima nije dozvoljeno korištenje mobilnih telefona, pametnih satova te drugih srodnih uređaja.

Učenici ne smiju koristiti mobitele, pametne satove te druge srodne uređaje tijekom odmora.

Preporuka Škole je da se takvi uređaji niti ne donose. Ukoliko roditelj/skrbnik učenika odabere učeniku dozvoliti donošenje uređaja, učenik je dužan isti po ulasku u Školu u potpunosti isključiti (ne samo utišati) i pospremiti u torbu. Škola ne odgovara za eventualno oštećenje, kvar, gubitak ili nestanak uređaja.

Učenicima nije dozvoljeno uređaje držati bilo gdje uz sebe za vrijeme boravka u Školi (npr. u džepovima hlača, pernicama i sl.).

Iznimno, i u hitnim slučajevima (npr. ozljeda, bolest,..), uz odobrenje učitelja, stručnog suradnika ili ravnatelja Škole, učenik može koristiti mobilni telefon, pametni sat ili drugi srodni uređaj za komunikaciju s roditeljem/skrbnikom.

Iznimno, učenici koji imaju zdravstvene poteškoće (npr. dijabetes,…) i redovito kontroliraju svoje zdravstveno stanje putem aplikacije, mogu koristiti uređaj, uz znanje učitelja. Po završetku kontrole učenik je dužan uređaj ponovo isključiti i pohraniti u torbu.

Učitelj, razrednik, stručni suradnik ili zaposlenik Škole ima pravo privremeno zadržati mobilni telefon, pametni sat ili drugi uređaj do dolaska roditelja/skrbnika učenika.

Privremeno oduzeti uređaj se do dolaska roditelja/skrbnika pohranjuje kod stručne službe Škole.

Razrednik/stručni suradnik obvezan je o poduzetoj radnji u najkraćem mogućem roku obavijestiti roditelja/skrbnika te ga pozvati da preuzme privremeno oduzeti uređaj.

Roditelj/skrbnik učenika preuzima uređaj uz potpisivanje izjave o preuzimanju privremeno oduzetog uređaja.

Razrednik/stručni suradnik, roditelje/skrbnike prilikom razgovora upozorava na kršenje kućnog reda Škole i moguće posljedice koje iz toga proizlaze.

Isti uvjeti korištenja vrijede za izvanučioničku, terensku nastavu te Školu u prirodi. U takvim uvjetima razrednik/stručni suradnik/učitelj u pratnji će odrediti vrijeme korištenja mobitela, pametnih satova te drugih srodnih uređaja i to isključivo za komunikaciju s roditeljem/skrbnikom.

U iznimnim slučajevima (bolest, ozljeda,…) tijekom izvanučioničke nastave dozvoljeno je korištenje mobitela, pametnih satova te drugih srodnih uređaja za komunikaciju s roditeljem/skrbnikom, uz prethodnu dozvolu razrednika/stručnog suradnika/učitelja u pratnji.

Zabranjeno je korištenje mobitela, pametnih satova te drugih srodnih uređaja s namjerom fotografiranja ili snimanja audio i video zapisa te reprodukcija tako snimljenog materijala. Takav način korištenja podliježe pedagoškoj mjeri.”

**Članak 3.**

Ove Izmjene Kućnog reda stupaju na snagu dan nakon dana objave na oglasnoj ploči škole i mrežnoj stranici škole.

PREDSJEDNIK ŠKOLSKOG ODBORA

 Darija Jurič, prof.

KLASA: 011-03/24-02/4

URBROJ: 251-191-03-24-1

Izmjene Kućnog reda Osnovne škole Josipa Račića su objavljene na oglasnoj ploči i mrežnoj stranici škole dana 07.10.2024. godine, a stupile na snagu dana 08.10.2024. godine.

KLASA: 011-05/24-01/2

URBROJ: 251-191-03-24-1

 RAVNATELJ

 Franjo Gudelj, prof.

Rasprava o Izmjenama Kućnog reda je održana na Učiteljskom vijeću dana 02.10.2024. godine, na Vijeću roditelja dana 02.10.2024. godine i na Vijeću učenika dana 04.10.2024. godine.